Document ID: 32009D0110

РЕШЕНИЕ НА КОМИСИЯТА
от 10 февруари 2009 година
относно финансовото участие на Общността за предприемането на спешни мерки за борба с нюкасълската болест в Германия през 2008 г.
(нотифицирано под номер C(2009) 712)
(само текстът на немски език е автентичен)
(2009/110/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 4, параграф 2 от него,
като има предвид, че:
(1)
Нюкасълската болест е вирусна инфекциозна болест, която причинява висока смъртност при птиците.
(2)
В случай на поява на огнище от нюкасълска болест, съществува риск болестотворният агент да се разпространи както в други птицевъдни стопанства в засегнатата държава-членка, така и в други държави-членки и в трети страни чрез търговията с живи птици или продукти от тях.
(3)
Поради това появата на огнище от тази болест може бързо да се превърне в епидемия, която да доведе до рязко понижаване на рентабилността на отглеждането на домашни птици.
(4)
В Директива 92/66/ЕИО на Съвета от 14 юли 1992 г. за въвеждането на мерки на Общността за борба с нюкасълската болест (2) се предвиждат мерки, които трябва да бъдат приложени спешно и незабавно от държавите-членки в случай на поява на огнище на болестта, за да се предотврати разпространението на вируса.
(5)
С Решение 90/424/ЕИО се определят процедурите за финансовото участие на Общността при изпълнението на конкретни ветеринарни мерки, включително и спешни мерки. Съгласно член 4, параграф 2 от посоченото решение на държавите-членки се предоставя финансово подпомагане като част от разходите за определени мерки за ликвидиране на нюкасълската болест.
(6)
В член 3, параграф 5 и член 4, параграф 2 от Решение 90/424/ЕИО се установяват правила за процента от направените от държавите-членки разходи, който може да бъде покриван от финансовото участие на Общността.
(7)
Изплащането на финансовото участие на Общността за спешни мерки за премахване на нюкасълската болест се подчинява на условията, определени в Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (3).
(8)
През 2008 г. в Германия се появиха огнища на нюкасълска болест. В съответствие с Директива 92/66/ЕИО и член 3, параграф 2 от Решение 90/424/ЕИО Германия предприе мерки за овладяване на тези огнища.
(9)
Германия изпълнява всички свои технически и административни задължения, определени в член 3, параграф 3 от Решение 90/424/ЕИО и в член 6 от Регламент (ЕО) № 349/2005.
(10)
На 18 юни 2008 г. и 17 юли 2008 г. Германия представи приблизителен разчет на разходите, направени във връзка с предприемането на мерки за ликвидиране на нюкасълската болест.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово участие чрез вноска на Общността за Германия
На Германия може да се предостави финансово участие от Общността за направените от тази държава-членка разходи при предприемане на мерки съгласно член 3, параграф 2 и член 4, параграф 2 от Решение 90/424/ЕИО за борба с нюкасълската болест през 2008 г.
Член 2
Адресат
Адресат на настоящото решение е Федерална република Германия.
Съставено в Брюксел на 10 февруари 2009 година.

Labels: 0
18
15
6